**תקנון בחירות תשפ"א**

**לבחירת חברים לוועד המנהל של העמותה**

**ארגון הסגל האקדמי הזוטר באוניברסיטת חיפה (ע"ר)**

**1**. הבחירות לתפקיד הוועד המנהל של העמותה תהיינה אישיות, ישירות, וחשאיות ותיערכנה באמצעות הצבעה בקלפי אלקטרונית מאובטחת בהתאם לנוהל אשר יפורסם על ידי ועדת הבחירות ובשיטת הצבעה אשר תבטיח את זכות הבוחר לחשאיות, ואת מהותן של הבחירות כאישיות וישירות.

**2**. הבחירות יתקיימו במהלך חודש יולי או אוגוסט 2021, במועד אשר ייקבע סופית על ידי האסיפה הכללית של העמותה. הבחירות תמשכנה 2 ימים ובמשך לפחות 5 שעות בכל יום, וזאת בהתאם להחלטת ועדת הבחירות.

**3**. זכאי לבחור או להיבחר לתפקיד חבר ועד מנהל אך ורק חבר עמותה אשר עומד בכל תנאי תקנון העמותה והסייגים הקבועים בו .

מובהר, כי מי שלא הועסק כחבר סגל זוטר באוניברסיטה באף לא אחד מסמסטרים: ב' תשפ"א, א' תשפ"א, קיץ תש"ף הנו מי שחברותו פקעה/לא עמד בכל תנאי התקנון ולא יהא רשאי לבחור או להיבחר.

**4**. ייבחרו לחברי ועד מנהל שבעה (7) חברים.

**5**. **הגשת מועמדות לחבר הוועד המנהל:**

**5.1**. הגשת מועמדות לחבר הוועד המנהל תהיה בהתאם לדרך הגשת המועמדות אשר תקבע על ידי ועדת הבחירות, וזו תהיה אחראית לבדוק ולאשר את המועמדות בהתאם לתנאים הקבועים בדין ובתקנון העמותה.

**5.2** ועדת הבחירות תהא אחראית לקבוע את המועד הסופי להגשת המועמדות ובכל מקרה מועד זה יהא לא מאוחר מ- 21 ימים טרם הבחירות.

**5.3.** חבר שמועמדתו לא אושרה על ידי ועדת הבחירות-יהא רשאי להגיש ערעור מנומק לוועדת הבחירות עד 3 ימים מהיום שבו ניתנה החלטת הוועדה. ועדת הבחירות תדון בערעור ותקבל החלטה מנומקת וזאת לא יאוחר מ- 3 ימים לאחר הגשת הערעור. החלטת ועדת הבחירות בעניין זה תהא סופית ולא תהיה אפשרות לערעור עליה בשנית.

"**יום**" לעניין תקנון - יום עבודה [לא כולל שישי ושבת או חג].

**5.4.** ועדת הבחירות תפרסם את רשימת המועמדים הסופית עד 14 ימים טרם מועד הבחירות.

**6**. **ספר הבוחרים**:

**6.1.** זכאי לבחור אך ורק חבר עמותה אשר עומד בכל תנאי תקנון העמותה והסייגים הקבועים בו כאמור בסעיף 3 לעיל וחברים אלו יופיעו בספר הבוחרים הסופי (להלן) אותו תפרסם ועדת הבחירות והוא יהא המחייב.

**6.2.** ועדת הבחירות תפרסם ספר בוחרים ראשוני עד לא יאוחר מ-28 ימים טרם הבחירות.

**6.3.** אדם אשר שמו אינו נכלל בספר הבוחרים ואשר סבור כי היה עליו להיכלל בספר הבוחרים מפאת היותו חבר עמותה שעמד בכל תנאי תקנון העמותה כמפורט בסעיף 3 לעיל, רשאי להגיש ערעור מנומק לוועדת הבחירות עד תוך 3 ימים מיום פרסום ספר הבוחרים הראשוני. ועדת הבחירות תדון בערעור ותקבל החלטה מנומקת וזאת לא יאוחר מ-3 ימים לאחר הגשת הערעור. החלטת ועדת הבחירות בעניין זה תהיה סופית ולא תהיה אפשרות לערער עליה בשנית.

**6.4.** ועדת הבחירות תפרסם ספר בוחרים סופי עד 21 ימים טרם הבחירות.

**7.** **ועדת הבחירות**.

**7.1.** ועדת הבחירות תמנה 3 חברים, שאינם חברי העמותה, אשר יומלצו לתפקיד על ידי ועדת הביקורת.

**7.2.** האסיפה הכללית תאשר את הרכב חברי הוועדה.

7.3. סיים חבר ועדת בחירות את תפקידו, תמנה האסיפה הכללית חבר חדש במקומו אולם אין בכך כדי למנוע את פעילות ועדת הבחירות גם בהרכב חסר.

**7.4.** חברי הוועדה יהיו נטולי פניות, לא יוכלו להתמודד בבחירות ולא יפעלו כנציגי מי מחברי העמותה המועמדים לתפקיד על ידי חבר הוועד המנהל.

**7.5.** יו"ר ועדת הבחירות, אשר יבחר על ידי חבריה, יהיה אחראי לכינוס הוועדה, לקביעת סדר יומה ולעמידתה בלוחות הזמנים. בנוסף יהיה יו"ר הוועדה אחראי לכתיבה, ופרסום וסיכום ישיבות והחלטות ועדת הבחירות.

**7.6.** הנהלת העמותה תסייע לוועדת הבחירות במילוי תפקידה ותעמיד לרשותה את כל הדרוש לה לשם מילוי תפקידה.

**7.7.** תפקידי וסמכויות ועדת הבחירות:

**7.7.1.** שמירה על טוהר הבחירות;

**7.7.2.** ביצוע הליכי הבחירות בהתאם לדרישות חוק העמותות, כללי רשם העמותות, ותקנון העמותה.

**7.7.3.**  קביעה ופרסום מועדי הבחירות ולוחות הזמנים הנדרשים לקראת הבחירות.

**7.7.4.** פרסום רשימת המועמדים המאושרים וספר הבוחרים.

**7.7.5.** קביעה ופרסום של נוהלי וסדרי הבחירות וההצבעות בקלפי, לרבות מועדן, סדרי ההכנות שייערכו לקראת הבחירות, וכל החלטה טכנית הקשורה בבחירות ובאופן קיומן;

**7.7.6.** דיון והכרעה בערעורים בנוגע לרשימת מועמדים, ספר הבוחרים, ונהלי הבחירות, ומתן כל החלטה והכרעה הנדרשת לצורך ביצוען וקיומן של הבחירות.

**7.7.7.** קביעה ופרסום של התוצאות הסופיות של הבחירות.

**8.** **מועדי בחירות**:

**8.1**. פרסום ספר בוחרים ראשוני עד 28 ימים טרם הבחירות;

**8.2**. ערעור על ספר בוחרים: עד 3 ימים ממועד פרסום ספר הבוחרים הראשוני.

**8.3**. פרסום ספר בוחרים סופי: לאחר קבלת החלטה בערעורים על הרשימה שבספר הבוחרים הראשוני ובכל מקרה עד לא יאוחר מ- 21 ימים טרם מועד הבחירות.

**8.4.** הגשת מועמדות לתפקיד חבר בוועד המנהל של העמותה: עד 21 ימים טרם מועד הבחירות.

**8.5**. ערעור לוועדת הבחירות על אי אישור מועמדות: עד 3 ימים ממועד סגירת רשימת המועמדים.

**8.6.** פרסום רשימת מועמדים סופית: עד 14 ימים טרם הבחירות.

**8.7.** מועד הבחירות ייקבע באספה הכללית של העמותה. מועד הבחירות הנו היום הראשון לתחילת הבחירות.

**8.8.** פרסום תוצאות הבחירות: עד 72 שעות לאחר קיום הבחירות.

**8.9.** ערעור על תוצאות הבחירות: יוגש לוועדת הבחירות בכתב עד 24 שעות לאחר פרסום התוצאות. החלטת ועדת החבירות תינתן עד לא יאוחר מ- 7 ימים ממועד הערעור, ותהיה סופית.

**9.** **מספר מועמדים הזהה למספר חברי הוועד המיועדים:**

**9.1.** אם לאחר פרסום רשימת המועמדים הסופית כאמור בסעיף 8.6 לעיל, יתברר, כי לבחירות תשפ"א הציעו עצמם 7 מועמדים בלבד (כמספר חברי הוועד המנהל), תהא האסיפה הכללית מוסמכת להצביע הצבעת אמון בשבעת המועמדים ולאשר את בחירתם לחברי הוועד המנהל.

**9.2.** אסיפה כאמור בסעיף 9.1 לעיל תתכנס תוך עד 7 ימים לאחר פרסום רשימת המועמדים הסופית והחלטתה המאשרת את בחירת המועמדים לחברי הוועד המנהל תבוא במקום קיום שני ימי הבחירות כאמור בסעיף 2 לעיל, ותהא ההחלטה המאשרת את המועמדים אשר זכו בבחירות.

10. **שונות**:

**10.1.** תקנון זה יאושר באסיפה כללית של העמותה בהצבעה גלויה וברוב רגיל של הנוכחים.

**10.2.** סדרי הגשת בקשות- כל בקשה ו/או ערעור לוועדת הבחירות תהא בכתב ותכלול את שם הפונה/מערער, מספר זהות הפונה, וכתובת דואר אלקטרוני.

**10.3.** דרכי פרסום מודעות- באתר האינטרנט של העמותה. אפשר לפרסם הודעות גם באמצעות הדואר האלקטרוני לכלל חברי העמותה.

**10.4.** הודעות והחלטות ועדת הבחירות תפורסמנה באתר האינטרנט של העמותה וכן תישלחנה לפונה/מערער/משיב בדואר אלקטרוני.

**10.5.** מושגים אשר אינם מוגדרים בתקנון זה יפורשו על פי חוק העמותות, כללי רשם העמותות, ותקנון העמותה.

**10.6.** תקנון זה פונה לנשים וגברים כאחד.

**תקנון זה אושר באסיפה הכללית של העמותה מיום \_\_\_\_\_\_\_\_\_\_\_\_\_**

\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

חבר ועד חבר ועד